**Έκθεση της Κοινοβουλευτικής Επιτροπής Εσωτερικών για το νομοσχέδιο «Ο περί της Εκλογής των Μελών του Ευρωπαϊκού Κοινοβουλίου (Τροποποιητικός) Νόμος του 2020»**

**Παρόντες:**

Άριστος Δαμιανού, πρόεδρος Νίκος Γεωργίου

Μαρίνα Νικολάου Μαρίνος Μουσιούττας

Βαλεντίνος Φακοντής Αλεξάνδρα Ατταλίδου

Νίκος Σύκας

Η Κοινοβουλευτική Επιτροπή Εσωτερικών μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 15 και 29 Ιουνίου και στις 6 Ιουλίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Εσωτερικών και της Νομικής Υπηρεσίας της Δημοκρατίας.

Σημειώνεται ότι στο στάδιο της συζήτησης παρευρέθηκαν επιπροσθέτως τα μέλη της επιτροπής κ. Κυριάκος Χατζηγιάννης, Πανίκος Λεωνίδου, Χρίστος Σενέκης και Μαρίνος Σιζόπουλος.

Σημειώνεται επίσης ότι η επιτροπή μελέτησε το εν λόγω νομοσχέδιο κατά προτεραιότητα, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων, λόγω της σημασίας και των σκοπών των προτεινόμενων νομοθετικών ρυθμίσεων.

Σκοπός του νόμου που προτείνεται είναι η τροποποίηση του περί της Εκλογής των Μελών του Ευρωπαϊκού Κοινοβουλίου Νόμου, ώστε να εκσυγχρονιστούν ορισμένες διατάξεις του, καθώς και να μεταφερθούν στην εσωτερική έννομη τάξη οι πρόνοιες της Απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην Απόφαση 76/787/ΕΚΑΧ, ΕΟΚ, Ευρατόμ της 20ής Σεπτεμβρίου 1976 του Συμβουλίου.

Ειδικότερα, προτείνονται μεταξύ άλλων οι ακόλουθες τροποποιήσεις της υπό αναφορά βασικής νομοθεσίας:

1. Εισαγωγή σε αυτήν ορισμένων ρυθμίσεων για σκοπούς υιοθέτησης στην εθνική νομοθεσία των προνοιών της πιο πάνω αναφερόμενης απόφασης.

2. Κατάργηση διάταξης η οποία κατέστη ανενεργή, λόγω της κατάργησης της υποχρεωτικής άσκησης του εκλογικού δικαιώματος αναφορικά με όλες τις εκλογικές διαδικασίες οι οποίες διενεργούνται στη Δημοκρατία.

3. Κατάργηση των διατάξεων οι οποίες, σε περίπτωση μαζικής συμμετοχής στις ευρωεκλογές των Τουρκοκυπρίων που έχουν αποκτήσει δικαίωμα εκλογής, ενδέχεται να επηρεάσουν την απρόσκοπτη και ομαλή διεξαγωγή της ψηφοφορίας στα ειδικά εκλογικά κέντρα που λειτουργούν γι’ αυτούς.

4. Αναθεώρηση των διατάξεών της οι οποίες προβλέπουν τη δυνατότητα υποβολής από τους κοινοτικούς εκλογείς αίτησης για διαγραφή τους από τον ειδικό εκλογικό κατάλογο στον οποίο καταχωρίζονται οι εν λόγω εκλογείς, οι οποίοι έχουν το δικαίωμα του εκλέγειν στις εκλογές του Ευρωπαϊκού Κοινοβουλίου, ώστε η εν λόγω αίτηση να υποβάλλεται τουλάχιστον έναν μήνα πριν από τη διενέργεια των εκλογών, αντί τουλάχιστον δεκαπέντε ημέρες πριν από την εν λόγω ημερομηνία, όπως ισχύει σήμερα.

5. Αναθεώρηση της προβλεπόμενης ποινής η οποία επιβάλλεται σε περίπτωση καταδίκης για διάπραξη αδικήματος αναφορικά με την άσκηση του δικαιώματος του εκλέγειν ή του εκλέγεσθαι τόσο στη Δημοκρατία όσο και σε οποιοδήποτε άλλο κράτος μέλος κατά την ίδια εκλογική διαδικασία η οποία διεξάγεται για την ανάδειξη των μελών του Ευρωπαϊκού Κοινοβουλίου.

6. Εισαγωγή σε αυτήν προνοιών σύμφωνα με τις οποίες οι διατάξεις του περί Εκλογής Μελών της Βουλής των Αντιπροσώπων Νόμου οι οποίες προβλέπουν τα ειδικά εκλογικά αδικήματα και τις ποινές που επισύρει η διάπραξη αυτών να τυγχάνουν κατ’ αναλογίαν εφαρμογής και στην περίπτωση της διενέργειας εκλογών για την ανάδειξη των μελών του Ευρωπαϊκού Κοινοβουλίου.

Σύμφωνα με τα στοιχεία που κατατέθηκαν στην επιτροπή από το Υπουργείο Εσωτερικών, οι προτεινόμενες με το νομοσχέδιο τροποποιήσεις κρίνονται αναγκαίες, αφενός για να εκσυγχρονιστεί η εκλογική νομοθεσία που αφορά στη διενέργεια των ευρωεκλογών, λαμβανομένων υπόψη των νέων δεδομένων, και αφετέρου για σκοπούς υιοθέτησης των προνοιών της πιο πάνω αναφερόμενης απόφασης.

Στο στάδιο της συζήτησης του νομοσχεδίου η επιτροπή ζήτησε από τους κυβερνητικούς αρμοδίους πρόσθετα στοιχεία και επεξηγήσεις για επιμέρους ζητήματα αναφορικά με τις πρόνοιες αυτού. Ειδικότερα, τέθηκαν μεταξύ άλλων ερωτήματα όσον αφορά την προτεινόμενη κατάργηση των ισχυουσών διατάξεων της υπό τροποποίηση βασικής νομοθεσίας οι οποίες αφορούν στη συμμετοχή στις ευρωεκλογές των Τουρκοκυπρίων που έχουν αποκτήσει δικαίωμα εκλογής και προβλέπουν την υποβολή από τα εν λόγω πρόσωπα κατά την προσέλευσή τους στο εκλογικό κέντρο υπεύθυνης δήλωσης της συνήθους διαμονής τους στις περιοχές στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο.

Ο πρόεδρος και τα μέλη της Κοινοβουλευτικής Επιτροπής Εσωτερικών, λαμβάνοντας υπόψη όλα όσα τέθηκαν ενώπιόν τους, επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του στην ολομέλεια του σώματος.

11 Ιουλίου 2023

Αρ. Φακ.: 23.01.061.135-2020

ΔΠ/ΧΓ/ΔΔ